Keuhkon TT-ohjattu näytteenotto, keuhkobiopsia

Sinulle on varattu aika toimenpiteeseen, keuhkobiopsiaan, jossa keuhkokudoksesta tai keuhkopussista (pleurasta) otetaan näytteitä. Toimenpide tehdään tietokonetomografiaa (TT, CT) apuna käyttäen ja siinä käytetään röntgensäteitä. Toimenpiteessä otetaan solu- tai kudosnäytteitä, myös erilaisia bakteeri-, sieni- yms. näytteitä voidaan ottaa.

Toimenpiteeseen valmistautuminen

Ole hyvä ja ota yhteyttä toimenpideajan antaneeseen yksikköön mahdollisimman pian, mikäli käy-tät verenohennuslääkkeitä (esim. Marevan®, Plavix®, Klexane®, Heparin® tai Fragmin®). Tällöin lääkäri harkitsee näiden lääkkeiden tauotuksen. Ota myös yhteyttä, jos sinulla on puudutusaineyli-herkkyys tai jodivarjoaineallergia. Ota yhteyttä, jos olet raskaana.

Hoitava yksikkö huolehtii tarvittavat verikokeet verenvuotoalttiuden selvittämiseksi. Lisäksi sinulle varataan aika puhalluskokeisiin, jossa tarkistetaan hengityskapasiteettisi.

Sinun tulee olla syömättä, juomatta ja tupakoimatta vähintään kuusi (6) tuntia ennen toimenpidettä. Aamulääkkeet voit ottaa pienen vesimäärän kanssa.

Mikäli sinulla on insuliinihoitoinen diabetes, ota yhteyttä hoitavan yksikön henkilökuntaan tarkempien valmisteluohjeiden saamiseksi.

Ennen toimenpidettä sinulle laitetaan käsivarren laskimoon kanyyli, jonka kautta annetaan tarvittaessa esim. kipulääkettä. Esilääkkeeksi saat Panacod- tabletit vähentämään yskänärsytystä toimenpiteen aikana.

Toimenpiteen suorittaminen

Toimenpide kestää 30-60 minuuttia. Röntgenhoitaja valmistelee sinut toimenpiteeseen ja avustaa lääkäriä. Röntgenlääkäri suorittaa toimenpiteen ja antaa lausunnon.

Olet toimenpiteen ajan selällään, vatsallaan tai kylkimakuulla lääkärin ohjeen mukaan. Asento tuetaan tyynyillä mahdollisimman vakaaksi. On tärkeää olla liikkumatta toimenpiteen ajan. Toimenpiteen aikana röntgenlääkäri antaa sinulle hengitysohjeita.

Aluksi suoritetaan kuvaus. Kun pistopaikka on kuvauksella varmistettu, merkitään se tussilla iholle. Iho pestään desinfektioaineella ja peitellään steriileillä liinoilla. Röntgenlääkäri puuduttaa pistoreitin. Puudutuksen jälkeen röntgenlääkäri tekee ihon pintaan pienen viillon, jonka kautta ohjataan neula pistokohteeseen. Neulan sijainti tarkistetaan kuvauksella. Kun neula on halutussa kohteessa lääkäri ottaa tarvittavan määrän näytteitä. Näytteenottohetkellä näytteenottolaitteen jousi laukeaa, jolloin kuuluu pieni naksahdus.

Näytteet lähetetään röntgenistä laboratorioon tutkittavaksi.

Toimenpiteen jälkeen huomioitavaa

Toimenpiteen jälkeen on vuodelepoa vuodeosastolla 4-6 tuntia. Keuhkokuva otetaan tavallisesti kahden tunnin kuluttua toimenpiteestä röntgenosastolla. Vuodelepo jatkuu keuhkokuvauksen jäl-keen. Vuodeosaston henkilökunta seuraa vointiasi. Mikäli toimenpiteen jälkeen sinulla on huono-vointisuutta, kipua, yskää tai hengenahdistusta, kerro siitä hoitohenkilökunnalle.

Pidä pistopaikka kuivana vuorokauden ajan toimenpiteen jälkeen, minkä jälkeen toimenpiteessä laitetun haavakalvon saa poistaa. Vältä viikon ajan raskaita ponnisteluja.

Tiedon näytteiden tuloksesta antaa hoitava lääkäri.

Yhteystiedot

Toimenpide tehdään Oulun yliopistollisen sairaalan Keskusröntgenissä (F-röntgen), sisäänkäynti N (Kajaanintie 50, Oulu) tai sisäänkäynti G (Kiviharjuntie 9, Oulu), sijainti N4, 1. kerros, aula 1.

Tiedustelut: arkisin klo 8.00- 11.00 ja 12.00- 14.00 puh. 08 315 3208 (Keskusröntgen).